Donald Trump stod i Morristown, New Jersey, foran præsidenthelikopteren ’Marine One’, da han leverede et citat, der formentlig har givet dybe panderynker blandt diplomater og embedsmænd i det danske statsapparat, ligesom hofmarskallen i Kongehuset nok spærrede øjnene op.

Først bekræftede han interessen for at købe verdens største ø og sagde, at det grundlæggende er »en stor ejendomshandel«. Han konstaterede, at Grønland koster Danmark i omegnen af 700 millioner dollar om året (4,7 mia. kr.) og er en stor byrde for os. Dernæst fortalte han, at Danmark er en tæt allieret, som USA beskytter. Og så kom det:

»Jeg overvejer at tage dertil (Danmark, red.). Jeg tager ikke nødvendigvis helt sikkert dertil. Det gør jeg måske. Vi tager til Polen, og så tager vi måske til Danmark«.